Anita Knakkergaard (DF), 2010-12-16:
Lovforslaget er en revision af hus- og eftersynsordningen, der trådte i kraft den 1. januar 1996.
Formålet var at begrænse problemerne med mangler ved fast ejendom til gavn for både købere og sælgere.
Sælger kan som udgangspunkt undgå at hæfte for fysiske mangler ved bygningen ved at fremlægge en tilstandsrapport og et ejerskifteforsikringstilbud samt tilbyde at betale halvdelen af præmien på den tilbudte forsikring.
Køber får en viden om bygningens fysiske tilstand samt oplysning om, hvilken pris det er muligt at forsikre sig for mod den tilbageværende risiko for skjulte mangler.
Alt i alt mener vi i Dansk Folkeparti, at der har været tale om en god og frivillig forbrugerbeskyttelsesordning.
Med den nye revision foreslås med lovforslaget, at købere ud over tilstandsrapporten nu også modtager en elinstallationsrapport, der omhandler funktionsdygtigheden og lovligheden af elinstallationerne i bygningerne.
Elinstallationsrapporten skal være udarbejdet af en autoriseret elinstallatørvirksomhed, og det fremgår, at prisen for denne forventes at være omkring 1.500 kr.
Der foreslås endvidere en vvs-dækning, der omfatter varme-, ventilations- og sanitetsinstallationer i og under bygningen samt til ydersiden af bygningens fundament – den omfatter derfor ikke kloakker uden for det tidligere omtalte.
Den nye foreslåede vvs-dækning skal i modsætning til eldækningen ikke kombineres med nye undersøgelser foretaget af den bygningssagkyndige eller en autoriseret vvs-installatør.
Desuden drejer det sig om en særlig fugtskadedækning, hvorefter fugt i godkendte beboelsesrum dækkes som primærskade, mens skimmelsvamp dækkes som en følgeskade af en dækningsberettiget fugtskade.
Det vil være den bygningssagkyndige, som står for tilstandsrapporten, der også skal stå for fugtmålingen.
Fugtniveau skal angives og karaktergives i tilstandsrapporten.
I Dansk Folkeparti mener vi, at fugtskadedækning bør træde i kraft den 1. januar 2012 ligesom den anden del af forsikringen.
Der foreslås også en dækning af rimelige og nødvendige udgifter til teknisk bistand i forbindelse med en dækningsberettiget skade samt udgifter til genhusning i op til 12 måneder, hvor udbedringer af en skade gør huset ubeboeligt.
Der skal indføres anvendelse af bindende afskrivningstabeller, for så vidt angår udvalgte bygningsdele.
Angivelse af restlevetid for bygningens tag skal også med.
Og karaktersystemet forbliver, som det er i dag, men foreslås udbygget med angivelse af dyre skader, som det vil koste mere end 50.000 kr. at udbedre.
Dansk Folkeparti mener ikke umiddelbart, at det vil være en god idé med angivelse af dyre skader over 50.000 kr. Mange håndværkere er uenige om priserne på et arbejde, når der indhentes tilbud, og tit kan arbejdet udføres på en anden måde end den måde, det oprindelig var udført på.
Det kan en bygningssagkyndig jo ikke afgøre.
Har man f.eks. et kobbertag eller et skiffertag, er det jo altså ikke sjovt, at den bygningssagkyndige vurderer det til at koste 300.000-400.000 kr., hvor man kan nøjes med måske et paptag, der vil være lige så pænt at lægge på bygningen, og som kommer til at koste under 50.000 kr.
Der skal sammen med tilstandsrapporten udleveres en hustypebeskrivelse, som indeholder en generel beskrivelse af den pågældende hustype.
Der foreslås endvidere, at forsikringstiden forlænges til 10 år.
I Dansk Folkeparti mener vi, at det fortsat skal være muligt at tegne forsikringer for minimum 5 år og med en forlængelse til 10 år.
Vi er bange for, at mange købere ikke ønsker at tegne forsikringen, da forsikringen bliver alt for dyr.
Det kan jo ikke være hensigten med den revision, vi foretager nu.
Desuden er der nye regler for selvrisiko, hvilket vi også ønsker at få uddybet under udvalgsbehandlingen.
Efter de gældende regler må den samlede selvrisiko, uanset en eventuel selvrisiko for skade, ikke overstige 47.000 kr. i forsikringstiden.
Men med det nye forslag indføres en såkaldt bagatelgrænse, hvorefter skader under 5.000 kr. ikke registreres af selskaberne.
Der indføres en selvrisiko for skade på 5.000 kr., dog således, at den samlede selvrisiko ikke må overstige 50.000 kr. i forsikringstiden.
I Dansk Folkeparti mener vi, at bagatelgrænsen er sat for højt, og at skader bør registreres.
Af det nye tiltag fremgår, at ejerskifteforsikringen vil stige op til 50 pct.
Vi er som sagt positive, og samtidig vil jeg også sige, at vi egentlig har det, som Socialdemokraterne har det med hensyn til tilstandsrapportens løbetid.
Der mener jeg, at vi skal gå ind og lave noget nyt, sådan at den kommer til at gælde, men at man eventuelt skal have en tilstandsrapport – hvis man vil købe, skal der være en ny tilstandsrapport.
Så vi er positive over for nogle af tiltagene i forslaget, og vi ser frem til udvalgsbehandlingen, hvor vi vil stille yderligere spørgsmål.
Vi skal også passe på, at den ikke bliver for dyr.